पाएं अपने शहर की ताज़ा ख़बरें और फ्री ई-पेपरडाउनलोड करें
चकाई के अशोका हॉस्पिटल में शव के साथ अमानवीय व्यवहार किया। प्रखंड के अशोका हॉस्पिटल में कोरोना संक्रमित मरीज का इलाज चल रहा था और शनिवार की रात करीब 11 बजे उसकी अचानक मौत हो गई। मौत के बाद अशोका हॉस्पिटल ने न तो शव को पैक किया और न ही शव ले जाने के लिए एंबुलेंस की ही व्यवस्था दी। जिसके बाद परिजनों ने शव को पहले चारपाई पर घर ले गए फिर अंतिम संस्कार के लिए ठोले पर ले गए। चकाई के नगड़ी गांव निवासी बेलो महतो के बड़े पुत्र कारू वर्मा की तबियत 3 दिन पहले खराब हो गई थी। वह जमुई में रहकर राजमिस्त्री का काम करता था। जमुई में ही एक सप्ताह पहले उसने अपनी कोरोना जांच कराई थी तो उसकी रिपोर्ट पॉजिटिव आई थी। इसके बाद तीन दिन पहले अधिक तबियत खराब होने पर वह अपने घर चकाई चला आया था। वहां से उसे परिजनों द्वारा इलाज के लिए प्रखंड के एक निजी क्लीनिक में भर्ती कराया गया था। शुक्रवार की रात उसकी कोरोना संक्रमण से मौत हो गई।
मानवता हुई शर्मसार: रात 11 बजे क्लीनिक से बाहर कर दिया गया शव
युवक का मौत होते ही इधर हॉस्पिटल के चिकित्सक और कर्मियों ने मानवता को शर्मसार कर दिया। रात के 11 बजे मृतक के शव को क्लिनिक से बाहर करवा दिया। इस घटना से परिजन काफी परेशान हो गए। अस्पताल प्रशासन ने न ताे शव को पैक किया और न ही परिजनों को उचित सुरक्षा दी। इन सब से परे रात को शव ले जाने के लिए वाहन भी उपलब्ध नहीं कराया। आधी रात में परिजन वाहन के लिए इधर-उधर भटकते रहे और फिर जब कोई वाहन नहीं मिला तो घर से एक चारपाई मंगवाई और उसी पर शव लादकर घर चले गए।
बिना पैक शव देख परिजनों ने पास आने से कर दिए मना
शव के अंतिम संस्कार के लिए जब परिजन ग्रामीणों व पड़ोसियों से सहयोग मांगने गए तो ग्रामीणों ने साफ तौर पर इंकार कर दिया। गकहा कि खुले में शव लेकर आना संक्रमण को बढ़ावा देना है। इधर ग्रामीणों ने साथ नहीं दिया तो मृतक का छोटा भाई और पिता ठेले पर उसके शव को लादकर उसके अंतिम संस्कार के लिए ले गए। बता दें कि मृतक का बड़ा भाई भी काफी बीमार है, आशंका जताई जा रही है कि वह भी कोरोना संक्रमित है।
हमें इस बात की जानकारी नहीं दी गई
अगर कोविड संक्रमित की डेडबॉडी खुले में ले जाई गई है तो इससे संक्रमण का खतरा है। अबतक न तो निजी क्लिनिक के किसी कर्मी ने इस बात की सूचना दी और न ही मृतक के परिजनों ने। अगर हमें सूचना दी जाती तो हम एम्बुलेंस भी देते और पीपीई किट के साथ परिजनों को भी सुरक्षा देते। निजी क्लीनिक द्वारा यह लापरवाही बरती गई है।
डॉ. सुशील कुमार, प्रभारी, रेफरल अस्पताल चकाई
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn